અમદાવાદ: મ્યુનિસિપલ કોર્પોરેશનના સત્તાધીશોની બલિહારીથી શહેરના રસ્તા બદથી બદતર હાલતમાં થઇ ગયા છે. રસ્તા પર ઠેર ઠેર ગાબડાં પડીને કપચી અને માટી ચારે તરફ ફેલાતાં વાહનચાલકો અકસ્માતનો ભોગ બની રહ્યા છે. જોકે રસ્તાની દુર્દશાની ગંભીરતાની નોંધ લેવાની રાષ્ટ્રના ગૃહરાજ્ય પ્રધાનને પણ ફરજ પડી છે. ગઇ કાલે સવારે વટવા વિસ્તારમાં એક બેસણામાં આવેલા પ્રદીપસિંહ જાડેજાએ એક મ્યુનિસિપલ હોદ્દેદારને જોઇને “મારી ગાડી ખરાબ છે કે રસ્તા” એવી ટકોર કરતાં આ હોદ્દેદાર સહિત અન્ય કોર્પોરેટરો સહિતના સઘળા સ્તબ્ધ થઇ ગયા હતા.